CELEX: 32016R1712
Language: el
Date: 2016-06-07 00:00:00
Title: Κατ' εξουσιοδότηση κανονισμός (ΕΕ) 2016/1712 της Επιτροπής, της 7ης Ιουνίου 2016, για τη συμπλήρωση της οδηγίας 2014/59/ΕΕ του Ευρωπαϊκού Κοινοβουλίου και του Συμβουλίου για τη θέσπιση πλαισίου για την ανάκαμψη και την εξυγίανση πιστωτικών ιδρυμάτων και επιχειρήσεων επενδύσεων όσον αφορά ρυθμιστικά τεχνικά πρότυπα για τον καθορισμό ελάχιστου συνόλου πληροφοριών τις οποίες θα πρέπει να περιέχουν τα λεπτομερή αρχεία σχετικά με τις χρηματοπιστωτικές συμβάσεις και των περιστάσεων στις οποίες θα πρέπει να επιβάλλεται η απαίτηση αυτή (Κείμενο που παρουσιάζει ενδιαφέρον για τον ΕΟΧ)

24.9.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 258/1
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2016/1712 ΤΗΣ ΕΠΙΤΡΟΠΉΣ
   της 7ης Ιουνίου 2016
   για τη συμπλήρωση της οδηγίας 2014/59/ΕΕ του Ευρωπαϊκού Κοινοβουλίου και του Συμβουλίου για τη θέσπιση πλαισίου για την ανάκαμψη και την εξυγίανση πιστωτικών ιδρυμάτων και επιχειρήσεων επενδύσεων όσον αφορά ρυθμιστικά τεχνικά πρότυπα για τον καθορισμό ελάχιστου συνόλου πληροφοριών τις οποίες θα πρέπει να περιέχουν τα λεπτομερή αρχεία σχετικά με τις χρηματοπιστωτικές συμβάσεις και των περιστάσεων στις οποίες θα πρέπει να επιβάλλεται η απαίτηση αυτή
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2014/59/ΕΕ του Ευρωπαϊκού Συμβουλίου και του Κοινοβουλίου, της 15ης Μαΐου 2014, για τη θέσπιση πλαισίου για την ανάκαμψη και την εξυγίανση πιστωτικών ιδρυμάτων και επιχειρήσεων επενδύσεων και για την τροποποίηση της οδηγίας 82/891/ΕΟΚ του Συμβουλίου, και των οδηγιών 2001/24/ΕΚ, 2002/47/ΕΚ, 2004/25/ΕΚ, 2005/56/ΕΚ, 2007/36/ΕΚ, 2011/35/ΕΕ, 2012/30/ΕΕ και 2013/36/ΕΕ, καθώς και των κανονισμών του Ευρωπαϊκού Κοινοβουλίου και του Συμβουλίου (1) (ΕΕ) αριθ. 1093/2010 και (ΕΕ) αριθ. 648/2012, και ιδίως το άρθρο 71 παράγραφος 8,
   Εκτιμώντας τα ακόλουθα:
   
               (1)
            
            
               Για να διασφαλίζεται ότι οι αρμόδιες αρχές και οι αρχές εξυγίανσης έχουν εύκολη πρόσβαση σε δεδομένα σχετικά με τις χρηματοπιστωτικές συμβάσεις, όπως ορίζεται στο άρθρο 2 παράγραφος 1 σημείο 100 της οδηγίας 2014/59/ΕΕ, στις περιπτώσεις όπου το ισχύον σχέδιο εξυγίανσης ή το σχέδιο εξυγίανσης του ομίλου προβλέπει την ανάληψη δράσεων εξυγίανσης σε σχέση με ίδρυμα ή οντότητα που αναφέρεται στο άρθρο 1 παράγραφος 1 στοιχεία β), γ) ή δ) της οδηγίας 2014/59/ΕΕ, οι εν λόγω αρχές θα πρέπει να ζητούν από τα ιδρύματα ή τις οντότητες να τηρούν σε συνεχόμενη βάση ελάχιστο σύνολο πληροφοριών σχετικά με τις συμβάσεις αυτές. Αυτό δεν θα πρέπει να θίγει τη δυνατότητα των αρμόδιων αρχών ή των αρχών εξυγίανσης να ζητούν την τήρηση επιπρόσθετων πληροφοριών σε λεπτομερή αρχεία χρηματοπιστωτικών συμβάσεων και να επιβάλλουν τις απαιτήσεις αυτές σε άλλα ιδρύματα ή οντότητες που αναφέρονται στο άρθρο 1 παράγραφος 1 στοιχεία β), γ) ή δ) της οδηγίας 2014/59/ΕΕ, όταν κάτι τέτοιο απαιτείται για τη διασφάλιση ολοκληρωμένου και αποτελεσματικού σχεδιασμού.
            
         
               (2)
            
            
               Το ελάχιστο σύνολο πληροφοριών που πρέπει τηρούνται από τα σχετικά ιδρύματα ή τις οντότητες σε λεπτομερή αρχεία χρηματοπιστωτικών συμβάσεων πρέπει να προσδιορίζεται με σαφήνεια. Αυτό δεν θα πρέπει να θίγει τη διακριτική ευχέρεια των αρμόδιων αρχών και των αρχών εξυγίανσης να το χρησιμοποιούν ως υπόδειγμα ή να καθορίζουν τον μορφότυπο στον οποίο θα πρέπει να παρέχονται οι ζητούμενες πληροφορίες εντός της προθεσμίας που ορίζεται στο αίτημα.
            
         
               (3)
            
            
               Προς αποφυγή αμφιβολιών, η απαίτηση τήρησης λεπτομερών αρχείων χρηματοπιστωτικών συμβάσεων που επιβάλλεται στα σχετικά ιδρύματα ή τις οντότητες δεν πρέπει να επηρεάζει το δικαίωμα των αρμόδιων αρχών και των αρχών εξυγίανσης να ζητούν τις απαιτούμενες πληροφορίες από αρχεία καταγραφής συναλλαγών σύμφωνα με το άρθρο 81 του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου (2) και το άρθρο 71 παράγραφος 7 της οδηγίας 2014/59/ΕΕ.
            
         
               (4)
            
            
               Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η Ευρωπαϊκή Αρχή Τραπεζών στην Επιτροπή.
            
         
               (5)
            
            
               Η Ευρωπαϊκή Αρχή Τραπεζών διενήργησε ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, ανέλυσε τα ενδεχόμενα συναφή κόστη και τις ωφέλειες και ζήτησε τη γνώμη της ομάδας τραπεζικών συμφεροντούχων, που έχει συσταθεί σύμφωνα με το άρθρο 37 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (3),
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Απαίτηση τήρησης λεπτομερών αρχείων χρηματοπιστωτικών συμβάσεων
   1.   Η αρμόδια αρχή ή η αρχή εξυγίανσης ζητά από τα ιδρύματα ή τις οντότητες που αναφέρονται στο άρθρο 1 παράγραφος 1 στοιχεία β), γ) ή δ) της οδηγίας 2014/59/ΕΕ να τηρούν λεπτομερή αρχεία χρηματοπιστωτικών συμβάσεων στις περιπτώσεις όπου το σχέδιο εξυγίανσης ή το σχέδιο εξυγίανσης του ομίλου προβλέπει την ανάληψη δράσεων εξυγίανσης σε σχέση με το ίδρυμα ή την οντότητα εφόσον πληρούνται οι συναφείς προϋποθέσεις εξυγίανσης.
   2.   Οι αρμόδιες αρχές και οι αρχές εξυγίανσης μπορούν να επιβάλλουν τις απαιτήσεις της παραγράφου 1 στα ιδρύματα ή τις οντότητες που αναφέρονται στο άρθρο 1 παράγραφος 1 στοιχεία β), γ) ή δ) της οδηγίας 2014/59/ΕΕ και δεν καλύπτονται από την παράγραφο 1 του παρόντος άρθρου, όταν κάτι τέτοιο απαιτείται για τη διασφάλιση ολοκληρωμένου και αποτελεσματικού σχεδιασμού.
   Άρθρο 2
   Ελάχιστο σύνολο πληροφοριών οι οποίες πρέπει να τηρούνται στα λεπτομερή αρχεία σχετικά με τις χρηματοπιστωτικές συμβάσεις
   1.   Τα ιδρύματα ή οι οντότητες που υποχρεούνται να τηρούν λεπτομερή αρχεία των χρηματοπιστωτικών συμβάσεων βάσει του άρθρου 1 τηρούν σε συνεχή βάση, για κάθε χρηματοπιστωτική σύμβαση που περιέχεται στα αρχεία τους, το ελάχιστο σύνολο πληροφοριών που απαριθμούνται στο παράρτημα.
   2.   Κατόπιν αιτήματος της αρμόδιας αρχής ή της αρχής εξυγίανσης, το ίδρυμα ή η οντότητα που αναφέρεται στην παράγραφο 1 διαβιβάζει και θέτει τις ζητούμενες πληροφορίες για τις χρηματοπιστωτικές συμβάσεις στη διάθεση της αρχής που τις ζητά, εντός της προθεσμίας που ορίζεται στο αίτημα.
   3.   Σε περίπτωση που κάποιο από τα πεδία πληροφοριών που απαριθμούνται στο παράρτημα δεν εφαρμόζεται για κάποιο συγκεκριμένο τύπο χρηματοπιστωτικής σύμβασης και εάν το ίδρυμα ή οντότητα που αναφέρεται στην παράγραφο 1 μπορεί να αποδείξει το γεγονός αυτό στην αρμόδια αρχή ή την αρχή εξυγίανσης, οι πληροφορίες που αφορούν το συγκεκριμένο πεδίο εξαιρούνται από την απαίτηση του άρθρου 1.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 7 Ιουνίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 173 της 12.6.2014, σ. 190.
   
      (2)  Κανονισμός (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (ΕΕ L 201 της 27.7.2012, σ. 1).
   
      (3)  Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).
   
      ΠΑΡΑΡΤΗΜΑ
      
         Το ελάχιστο σύνολο πληροφοριών που πρέπει να συμπεριλαμβάνονται στα λεπτομερή αρχεία σχετικά με τις χρηματοπιστωτικές συμβάσεις
      
      
                   
               
               
                  Πεδίο
               
               
                  Περιγραφή πληροφοριών που πρέπει να τηρούνται σε λεπτομερή αρχεία χρηματοπιστωτικών συμβάσεων
               
            
                  
                     Τμήμα 1 — Μέρη της χρηματοπιστωτικής σύμβασης
                  
               
            
                  1
               
               
                  Χρονοσφραγίδα τήρησης αρχείου
               
               
                  Η ημερομηνία και η ώρα εγγραφής στο αρχείο.
               
            
                  2
               
               
                  Τύπος αναγνωριστικού κωδικού (ID) του αναφέροντος αντισυμβαλλομένου
               
               
                  Τύπος κωδικού για την ταυτοποίηση του αναφέροντος αντισυμβαλλομένου.
               
            
                  3
               
               
                  Αναγνωριστικός κωδικός (ID) αναφέροντος αντισυμβαλλομένου
               
               
                  Μοναδικός κωδικός (αναγνωριστικός κωδικός νομικής οντότητας (LEI), εφόσον υπάρχει) για την ταυτοποίηση του αναφέροντος αντισυμβαλλομένου.
               
            
                  4
               
               
                  Τύπος αναγνωστικού κωδικού (ID) του άλλου αντισυμβαλλομένου
               
               
                  Τύπος κωδικού για την ταυτοποίηση του άλλου αντισυμβαλλομένου.
               
            
                  5
               
               
                  Αναγνωριστικός κωδικός (ID) του άλλου αντισυμβαλλομένου
               
               
                  Μοναδικός κωδικός (αναγνωριστικός κωδικός νομικής οντότητας (LEI), εφόσον υπάρχει) για την ταυτοποίηση του άλλου αντισυμβαλλομένου. Το πεδίο αυτό πρέπει να συμπληρωθεί από τη σκοπιά του αναφέροντος αντισυμβαλλομένου. Σε περίπτωση ατόμου, ο κωδικός πελάτη πρέπει να χρησιμοποιείται με συνέπεια.
               
            
                  6
               
               
                  Όνομα του αναφέροντος αντισυμβαλλομένου.
               
               
                  Εταιρική επωνυμία του αναφέροντος αντισυμβαλλομένου.
                  Σε περίπτωση που για την αναγνώριση του αναφέροντος αντισυμβαλλομένου χρησιμοποιείται ο LEI, το πεδίο μπορεί να αφήνεται κενό.
               
            
                  7
               
               
                  Τόπος διαμονής του αναφέροντος αντισυμβαλλομένου
               
               
                  Πληροφορίες σχετικά με την εταιρική έδρα, που περιλαμβάνουν πλήρη διεύθυνση, πόλη και χώρα του αναφέροντος αντισυμβαλλομένου.
                  Σε περίπτωση που για την ταυτοποίηση του αναφέροντος αντισυμβαλλομένου χρησιμοποιείται ο LEI, το πεδίο αφήνεται κενό.
               
            
                  8
               
               
                  Χώρα του άλλου αντισυμβαλλομένου
               
               
                  Ο κωδικός της χώρας όπου είναι εγκατεστημένη η εταιρική έδρα του άλλου αντισυμβαλλομένου ή, σε περίπτωση που ο άλλος αντισυμβαλλόμενος είναι φυσικό πρόσωπο, ο κωδικός της χώρας διαμονής.
               
            
                  9
               
               
                  Εφαρμοστέο δίκαιο
               
               
                  Να προσδιοριστεί η νομοθεσία που διέπει τη χρηματοπιστωτική σύμβαση.
               
            
                  10
               
               
                  Συμβατική αναγνώριση — Οι εξουσίες απομείωσης και μετατροπής (μόνο για συμβάσεις που διέπονται από νομοθεσία τρίτης χώρας, με την επιφύλαξη της συμβατικής ρήτρας δυνάμει του άρθρου 55 παράγραφος 1 πρώτο εδάφιο της οδηγίας 2014/59/ΕΕ)
               
               
                  Η συμβατική ρήτρα που προβλέπει το άρθρο 55 παράγραφος 1 της οδηγίας 2014/59/ΕΕ.
                  Εάν η εν λόγω συμβατική ρήτρα περιλαμβάνεται σε βασική συμφωνία και εφαρμόζεται σε όλες τις συναλλαγές που διέπονται από τη βασική συμφωνία, τότε μπορεί να εγγράφεται στο αρχείο στο επίπεδο της βασικής συμφωνίας.
               
            
                  11
               
               
                  Συμβατική αναγνώριση — Αναστολή των δικαιωμάτων καταγγελίας (μόνο για συμβάσεις που διέπονται από νομοθεσία τρίτης χώρας)
               
               
                  Η συμβατική ρήτρα βάσει της οποίας ο πιστωτής ή το μέρος της συμφωνίας που δημιουργεί την υποχρέωση αναγνωρίζει την εξουσία της αρχής εξυγίανσης κράτους μέλους να αναστέλλει τα δικαιώματα καταγγελίας.
                  Εάν η εν λόγω συμβατική ρήτρα περιλαμβάνεται σε βασική συμφωνία και εφαρμόζεται σε όλες τις συναλλαγές που διέπονται από τη βασική συμφωνία, τότε μπορεί να εγγράφεται στο αρχείο στο επίπεδο της βασικής συμφωνίας.
               
            
                  12
               
               
                  Συμβατική αναγνώριση — Εξουσίες εξυγίανσης (μόνο για συμβάσεις που διέπονται από νομοθεσία τρίτης χώρας)
               
               
                  Η συμβατική ρήτρα βάσει της οποίας ο πιστωτής ή το μέρος της συμφωνίας που δημιουργεί την υποχρέωση αναγνωρίζει την εξουσία αρχής εξυγίανσης κράτους μέλους να ασκεί άλλες εξουσίες εξυγίανσης από αυτές που αναφέρονται στα πεδία 10 και 11.
                  Εάν η εν λόγω συμβατική ρήτρα περιλαμβάνεται σε βασική συμφωνία και εφαρμόζεται σε όλες τις συναλλαγές που διέπονται από τη βασική συμφωνία, τότε μπορεί να εγγράφεται στο αρχείο στο επίπεδο της βασικής συμφωνίας.
               
            
                  13
               
               
                  Βασικοί επιχειρηματικοί τομείς
               
               
                  Να προσδιοριστεί ο βασικός επιχειρηματικός τομέας ή οι βασικοί επιχειρηματικοί τομείς που αφορά η χρηματοπιστωτική σύμβαση, εφόσον υπάρχουν.
               
            
                  14
               
               
                  Αξία της σύμβασης
               
               
                  Αποτίμηση της χρηματοπιστωτικής σύμβασης σε αγοραίες αξίες ή βάσει υποδείγματος η οποία χρησιμοποιείται κατ' εφαρμογή του άρθρου 11 παράγραφος 2 του κανονισμού (ΕΕ) αριθ. 648/2012 και αναφέρεται κατ' εφαρμογή του άρθρου 9 του κανονισμού (ΕΕ) αριθ. 648/2012 και των κατ' εξουσιοδότηση και εκτελεστικών κανονισμών που έχουν εκδοθεί βάσει του εν λόγω άρθρου. Για εκκαθαρισμένη συναλλαγή πρέπει να χρησιμοποιείται η αποτίμηση του κεντρικού αντισυμβαλλομένου.
               
            
                  15
               
               
                  Νόμισμα της αξίας
               
               
                  Το νόμισμα που χρησιμοποιείται για την αποτίμηση της χρηματοπιστωτικής σύμβασης.
               
            
                  16
               
               
                  Χρονοσφραγίδα αποτίμησης
               
               
                  Η ημερομηνία και η ώρα της τελευταίας αποτίμησης.
                  Για την αποτίμηση σε αγοραίες αξίες πρέπει να αναφέρεται η ημερομηνία και η ώρα δημοσίευσης των τιμών αναφοράς.
               
            
                  17
               
               
                  Τύπος αποτίμησης
               
               
                  Να προσδιοριστεί εάν η αποτίμηση πραγματοποιήθηκε σε αγοραίες αξίες ή βάσει υποδείγματος ή εάν παρασχέθηκε από τον κεντρικό αντισυμβαλλόμενο.
               
            
                  18
               
               
                  Παροχή ασφάλειας
               
               
                  Να προσδιοριστεί εάν έχει συναφθεί συμφωνία παροχής ασφάλειας μεταξύ των αντισυμβαλλομένων. Εάν η χρηματοπιστωτική σύμβαση καλύπτεται από τις απαιτήσεις περί αναφοράς σύμφωνα με το άρθρο 9 του κανονισμού (ΕΕ) αριθ. 648/2012 και τους κατ' εξουσιοδότηση και εκτελεστικούς κανονισμούς που έχουν εκδοθεί βάσει του εν λόγω άρθρου, πρέπει να παρέχονται πληροφορίες σχετικά με την παροχή ασφάλειας όπως προβλέπεται από τις εν λόγω απαιτήσεις.
               
            
                  N19
               
               
                  Χαρτοφυλάκιο ασφάλειας
               
               
                  Να προσδιοριστεί εάν η ασφάλεια παρέχεται βάσει χαρτοφυλακίου. Αυτό σημαίνει ότι η ασφάλεια υπολογίζεται στη βάση καθαρών θέσεων που προκύπτουν από σειρά συμβάσεων και όχι ανά συναλλαγή.
               
            
                  20
               
               
                  Κωδικός χαρτοφυλακίου ασφάλειας
               
               
                  Εάν η ασφάλεια αναφέρεται βάσει χαρτοφυλακίου, το χαρτοφυλάκιο θα πρέπει να φέρει μοναδικό κωδικό που καθορίζεται από τον αναφέροντα αντισυμβαλλόμενο.
               
            
                  21
               
               
                  Παρεχόμενο αρχικό περιθώριο ασφάλειας
               
               
                  Αξία του αρχικού περιθωρίου ασφάλειας που παρέχεται από τον αναφέροντα αντισυμβαλλόμενο στον άλλον αντισυμβαλλόμενο.
                  Σε περίπτωση που το αρχικό περιθώριο ασφάλειας ορίζεται βάσει χαρτοφυλακίου, το πεδίο αυτό θα πρέπει να περιλαμβάνει τις συνολικές αξίες του αρχικού περιθωρίου ασφάλειας που παρέχεται για το χαρτοφυλάκιο.
               
            
                  22
               
               
                  Νόμισμα του παρεχόμενου αρχικού περιθωρίου ασφάλειας
               
               
                  Να προσδιοριστεί το νόμισμα του παρεχόμενου αρχικού περιθωρίου ασφάλειας
               
            
                  23
               
               
                  Παρεχόμενο περιθώριο διαφορών αποτίμησης
               
               
                  Αξία του περιθωρίου διαφορών αποτίμησης που παρέχεται, μεταξύ άλλων τοις μετρητοίς, από τον αναφέροντα αντισυμβαλλόμενο στον άλλον αντισυμβαλλόμενο.
                  Σε περίπτωση που το περιθώριο διαφορών αποτίμησης ορίζεται βάσει χαρτοφυλακίου, το πεδίο αυτό θα πρέπει να περιλαμβάνει τη συνολική αξία του περιθωρίου διαφορών αποτίμησης που παρέχεται για το χαρτοφυλάκιο.
               
            
                  24
               
               
                  Νόμισμα του παρεχόμενου περιθωρίου διαφορών αποτίμησης
               
               
                  Να προσδιοριστεί το νόμισμα του παρεχόμενου περιθωρίου διαφορών αποτίμησης
               
            
                  25
               
               
                  Εισπραχθέν αρχικό περιθώριο ασφάλειας
               
               
                  Αξία του αρχικού περιθωρίου ασφάλειας που εισπράττει ο αναφέρων αντισυμβαλλόμενος από τον άλλον αντισυμβαλλόμενο.
                  Σε περίπτωση που το αρχικό περιθώριο ασφάλειας εισπράττεται βάσει χαρτοφυλακίου, το πεδίο αυτό θα πρέπει να περιλαμβάνει τη συνολική αξία του αρχικού περιθωρίου ασφάλειας που εισπράττεται για το χαρτοφυλάκιο.
               
            
                  26
               
               
                  Νόμισμα του εισπραχθέντος αρχικού περιθωρίου ασφάλειας
               
               
                  Να προσδιοριστεί το νόμισμα του εισπραχθέντος αρχικού περιθωρίου ασφάλειας
               
            
                  27
               
               
                  Εισπραχθέν περιθώριο διαφορών αποτίμησης
               
               
                  Αξία του περιθωρίου διαφορών αποτίμησης που εισπράττει, μεταξύ άλλων τοις μετρητοίς, ο αναφέρων αντισυμβαλλόμενος από τον άλλον αντισυμβαλλόμενο.
                  Σε περίπτωση που το περιθώριο διαφορών αποτίμησης εισπράττεται βάσει χαρτοφυλακίου, το πεδίο αυτό θα πρέπει να περιλαμβάνει τη συνολική αξία του περιθωρίου διαφορών αποτίμησης που εισπράττεται για το χαρτοφυλάκιο.
               
            
                  28
               
               
                  Νόμισμα του εισπραχθέντος περιθωρίου διαφορών αποτίμησης
               
               
                  Να προσδιοριστεί το νόμισμα του εισπραχθέντος περιθωρίου διαφορών αποτίμησης
               
            
                  
                     Τμήμα 2α — Τύπος χρηματοπιστωτικής σύμβασης
                  
               
            
                  29
               
               
                  Τύπος χρηματοπιστωτικής σύμβασης
               
               
                  Να ταξινομηθεί η χρηματοπιστωτική σύμβαση σε μια από τις κατηγορίες του άρθρου 2 παράγραφος 1 σημείο 100 της οδηγίας 2014/59/ΕΕ.
               
            
                  30
               
               
                  Αναγνωριστικός κωδικός (ID) χρηματοπιστωτικής σύμβασης
               
               
                  Μοναδικός αναγνωριστικός κωδικός συναλλαγής (ID) για χρηματοπιστωτικές συμβάσεις που υπόκεινται στις απαιτήσεις του άρθρου 9 του κανονισμού (ΕΕ) αριθ. 648/2012 και των κατ' εξουσιοδότηση και εκτελεστικών κανονισμών που έχουν εκδοθεί βάσει του εν λόγω άρθρου. Για οποιαδήποτε άλλη χρηματοπιστωτική σύμβαση, αναγνωριστικός κωδικός (ID) ο οποίος αποδίδεται από τον αναφέροντα αντισυμβαλλόμενο.
               
            
                  
                     Τμήμα 2β — Λεπτομέρειες της συναλλαγής
                  
               
            
                  31
               
               
                  Ημερομηνία έναρξης ισχύος
               
               
                  Η ημερομηνία κατά την οποία τίθενται σε ισχύ οι υποχρεώσεις στο πλαίσιο της χρηματοπιστωτικής σύμβασης.
               
            
                  32
               
               
                  Ημερομηνία λήξης
               
               
                  Αρχική ημερομηνία λήξης της χρηματοπιστωτικής σύμβασης. Η πρόωρη λήξη δεν καταγράφεται στο πεδίο αυτό.
               
            
                  33
               
               
                  Ημερομηνία καταγγελίας
               
               
                  Η ημερομηνία καταγγελίας σε περίπτωση πρόωρης λήξης της χρηματοπιστωτικής σύμβασης.
                  Εάν δεν διαφέρει από την ημερομηνία λήξης, το πεδίο παραμένει κενό.
               
            
                  34
               
               
                  Δικαίωμα καταγγελίας
               
               
                  Να προσδιοριστεί εάν το δικαίωμα καταγγελίας του άλλου αντισυμβαλλομένου στο πλαίσιο της χρηματοπιστωτικής σύμβασης στηρίζεται στην αφερεγγυότητα ή στη χρηματοοικονομική κατάσταση του υπό εξυγίανση ιδρύματος.
                  Εάν η εν λόγω συμβατική ρήτρα περιλαμβάνεται σε βασική συμφωνία και εφαρμόζεται σε όλες τις συναλλαγές που διέπονται από τη βασική συμφωνία, τότε μπορεί να εγγράφεται στο αρχείο, στο επίπεδο της βασικής συμφωνίας.
               
            
                  35
               
               
                  Τύπος βασικής συμφωνίας
               
               
                  Αναφορά της ονομασίας της σχετικής βασικής συμφωνίας, εάν χρησιμοποιείται για την αναφερόμενη χρηματοπιστωτική σύμβαση (π.χ. βασική συμφωνία ISDA, βασική συμφωνία αγοραστικής δύναμης και πώλησης, διεθνής βασική συμφωνία ForEx, ευρωπαϊκή βασική συμφωνία ή οποιεσδήποτε τοπικές βασικές συμφωνίες).
               
            
                  36
               
               
                  Έκδοση βασικής συμφωνίας
               
               
                  Αναφορά στο έτος της έκδοσης της βασικής συμφωνίας που χρησιμοποιείται για την αναφερόμενη συναλλαγή, κατά περίπτωση (π.χ. 1992, 2002 κ.λπ.).
               
            
                  37
               
               
                  Συμφωνία συμψηφισμού
               
               
                  Εάν η χρηματοπιστωτική σύμβαση είναι τμήμα συμφωνίας συμψηφισμού όπως ορίζεται στο άρθρο 2 παράγραφοι 1, 98 της οδηγίας 2014/59/ΕΕ, τότε γίνεται μνεία της συμφωνίας συμψηφισμού.
               
            
                  38
               
               
                  Τύπος υποχρέωσης/απαίτησης
               
               
                  Να προσδιοριστεί εάν οι απαιτήσεις που προκύπτουν από τη χρηματοπιστωτική σύμβαση:
                  
                              —
                           
                           
                              εξαιρούνται εν όλω από τη διάσωση με ίδια μέσα σύμφωνα με το άρθρο 44 παράγραφος 2 της οδηγίας 2014/59/ΕΕ·
                           
                        
                              —
                           
                           
                              εξαιρούνται εν μέρει από τη διάσωση με ίδια μέσα σύμφωνα με το άρθρο 44 παράγραφος 2 της οδηγίας 2014/59/ΕΕ·
                           
                        
                              —
                           
                           
                              δεν εξαιρούνται από τη διάσωση με ίδια μέσα σύμφωνα με το άρθρο 44 παράγραφος 2 της οδηγίας 2014/59/ΕΕ.
                           
                        
            
                  
                     Τμήμα 2γ — Εκκαθάριση
                  
               
            
                  39
               
               
                  Υποχρέωση εκκαθάρισης
               
               
                  Να προσδιοριστεί εάν η αναφερόμενη χρηματοπιστωτική σύμβαση ανήκει σε κατηγορία εξωχρηματιστηριακών παραγώγων η οποία έχει ορισθεί ότι υπόκειται στην υποχρέωση εκκαθάρισης και εάν αμφότεροι οι αντισυμβαλλόμενοι υπόκεινται σε υποχρέωση εκκαθάρισης, σύμφωνα με τον κανονισμό (ΕΕ) αριθ. 648/2012, κατά τον χρόνο εκτέλεσης της χρηματοπιστωτικής σύμβασης.
               
            
                  40
               
               
                  Εκκαθαρισμένη
               
               
                  Να προσδιοριστεί εάν έλαβε χώρα η εκκαθάριση.
               
            
                  41
               
               
                  Χρονοσφραγίδα εκκαθάρισης
               
               
                  Ώρα και ημερομηνία κατά την οποία έλαβε χώρα η εκκαθάριση.
               
            
                  42
               
               
                  Κεντρικός αντισυμβαλλόμενος
               
               
                  Σε περίπτωση χρηματοπιστωτικής σύμβασης που έχει εκκαθαριστεί, αναφέρεται ο μοναδικός κωδικός για τον κεντρικό αντισυμβαλλόμενο που έχει εκκαθαρίσει τη σύμβαση.
               
            
                  43
               
               
                  Ενδοομιλική
               
               
                  Να προσδιοριστεί εάν η χρηματοπιστωτική σύμβαση έχει συναφθεί ως συναλλαγή εντός ομίλου, όπως ορίζεται στο άρθρο 3 του κανονισμού (ΕΕ) αριθ. 648/2012.